b'\n_START_ARTICLE_\nVilkavi\xc5\xa1kio vyskupija\n_START_PARAGRAPH_\nVilkavi\xc5\xa1kio vyskupija \xe2\x80\x93 viena i\xc5\xa1 septyni\xc5\xb3 Lietuvos vyskupij\xc5\xb3. Sudaryta 1926 m. Vyskupija ribojasi su Kai\xc5\xa1iadori\xc5\xb3 vyskupija, Kauno ir Vilniaus arkivyskupijomis, bei Lenkijoje esan\xc4\x8dia Luko vyskupija.\n_START_SECTION_\nVyskupijos istorija\n_START_PARAGRAPH_\n1925 m. Lenkijai atitekusi Sein\xc5\xb3 vyskupijos dalis, kurioje buvo ir lietuvi\xc5\xa1kos Punsko, Sein\xc5\xb3 bei Smal\xc4\x97n\xc5\xb3 parapijos, prijungta prie Lom\xc5\xbeos vyskupijos._NEWLINE_1926 m. i\xc5\xa1 Lietuvos Respublikos kontroliuojamos \xc5\xa1iaurin\xc4\x97s Sein\xc5\xb3 vyskupijos dalies sudaryta Vilkavi\xc5\xa1kio vyskupija. Jai atiteko \xc5\xa1ie po Pirmojo pasaulinio karo sudaryti dekanatai: Bartnink\xc5\xb3, Garliavos, Kalvarijos, Marijampol\xc4\x97s, Naumies\xc4\x8dio, Panemun\xc4\x97s (\xc5\xbdemosios), Prien\xc5\xb3, Seirij\xc5\xb3, Simno, \xc5\xa0aki\xc5\xb3 ir Vilkavi\xc5\xa1kio su 87 parapin\xc4\x97mis ba\xc5\xbeny\xc4\x8diomis ir 2 vie\xc5\xa1omis koply\xc4\x8diomis. Parapin\xc4\x97 Vilkavi\xc5\xa1kio \xc5\xa0v\xc4\x8d. Mergel\xc4\x97s Marijos Apsilankymo ba\xc5\xbeny\xc4\x8dia pertvarkyta \xc4\xaf katedr\xc4\x85. Pirmasis vyskupas \xe2\x80\x93 Antanas Karosas. Vyskupo rezidencijai perduoti Vilkavi\xc5\xa1kio dvaro pastatai._NEWLINE_1927 m. Seirij\xc5\xb3 dekanatas padalytas \xc4\xaf Seirij\xc5\xb3 ir Leipalingio._NEWLINE_1928 m. sudaryta kapitula (4 prelatai ir 4 kanauninkai)._NEWLINE_1930 m. Vilkavi\xc5\xa1kyje pastatyta kunig\xc5\xb3 seminarija (iki tol veik\xc4\x97 Gi\xc5\xbeuose). 1939 m. vyskupijoje buvo 93 parapin\xc4\x97s ir 5 rektorat\xc5\xb3 ba\xc5\xbeny\xc4\x8dios, 247 kunigai._NEWLINE_1940 m. raudonarmie\xc4\x8diai u\xc5\xbe\xc4\x97m\xc4\x97 kunig\xc5\xb3 seminarij\xc4\x85 ir nutrauk\xc4\x97 jos veikl\xc4\x85. Vokietijos okupacijos metais seminarija atsik\xc5\xabr\xc4\x97, nors gr\xc4\x85\xc5\xbeintas tik vienas r\xc5\xabm\xc5\xb3 auk\xc5\xa1tas, 1944 m. bol\xc5\xa1evik\xc5\xb3 v\xc4\x97l u\xc5\xbedaryta._NEWLINE_1941 m. bir\xc5\xbeelio 22 d. besitraukiantys raudonarmie\xc4\x8diai i\xc5\xa1sived\xc4\x97 i\xc5\xa1 Lankeli\xc5\xa1ki\xc5\xb3 klebonijos \xc4\xaf Budavon\xc4\x97s mi\xc5\xa1k\xc4\x85 ir ten nukankino \xc5\xa1iuos kunigus: Vaclov\xc4\x85 Bals\xc4\xaf, Justin\xc4\x85 Dabril\xc4\x85 ir Jon\xc4\x85 Petrik\xc4\x85. Vokietijos okupacijos metais j\xc5\xb3 nu\xc5\xbeudymo vietoje pastatytas paminklas, kuris pokario metais susprogdintas; atstatytas 1989 m._NEWLINE_1941 m. bir\xc5\xbeelio 15 d. \xc4\xaf Sibir\xc4\x85 i\xc5\xa1tremtas kunigas Vladas Ma\xc5\xbeonas (ten mir\xc4\x97 1945 m.). Be to, karo metu \xc5\xbeuvo kunigai Mykolas Katilius ir Pranas Riauba._NEWLINE_1944 m. susprogdinta vyskupijos katedra; pokario metais atstatyti neleista. 1944 m. per kovas sugriauta ar sudeginta dar 12 ba\xc5\xbeny\xc4\x8di\xc5\xb3. Be to, pokario metais vald\xc5\xbeia u\xc5\xbedar\xc4\x97 12 \xc5\xa1ventovi\xc5\xb3, neleido baigti statyti Ku\xc4\x8di\xc5\xabn\xc5\xb3, Santaikos ir Sutk\xc5\xb3 m\xc5\xabrini\xc5\xb3 ba\xc5\xbeny\xc4\x8di\xc5\xb3. 1944 m. vyskupas koadjutorius Vincentas Padolskis pasitrauk\xc4\x97 \xc4\xaf Vakarus._NEWLINE_1949 m. suimtas vyskupijos valdytojas kanauninkas Vincentas Vizgirda._NEWLINE_Soviet\xc5\xb3 vald\xc5\xbeia Vilkavi\xc5\xa1kio vyskupij\xc4\x85 sujung\xc4\x97 su Kauno arkivyskupija ir \xc4\xafpareigojo abi vyskupijas administruoti Kauno vyskupams ar arkivyskupijos valdytojams. Pokario metais kalinta daugiau kaip 60 Vilkavi\xc5\xa1kio vyskupijos kunig\xc5\xb3, 9 j\xc5\xb3 negr\xc4\xaf\xc5\xbeo i\xc5\xa1 bausm\xc4\x97s atlikimo viet\xc5\xb3._NEWLINE_1989 m. Vilkavi\xc5\xa1kio vyskupija v\xc4\x97l tapo savaranki\xc5\xa1ka, vyskupu paskirtas Juozas \xc5\xbdemaitis. 1992 m. pabaigoje vyskupijoje buvo 101 ba\xc5\xbeny\xc4\x8dia, 20 i\xc5\xa1 j\xc5\xb3 netur\xc4\x97jo kunig\xc5\xb3 ir buvo aptarnaujamos atvykstan\xc4\x8di\xc5\xb3 ganytoj\xc5\xb3.\n_START_SECTION_\n\xc5\xa0altinis\n_START_PARAGRAPH_\nMisius K., \xc5\xa0ink\xc5\xabnas R. Lietuvos katalik\xc5\xb3 ba\xc5\xbeny\xc4\x8dios: \xc5\xbdinynas. \xe2\x80\x93 V.: Pradai, 1993._NEWLINE_Butautas - Kudirka R. S\xc5\xabduvos dvasininkai: \xc5\xbdinynas, I-II-III-IV d. 1500 kunig\xc5\xb3 biografijos. - V. 2009-2013'